KOMISIJOS SPRENDIMAS
2007 m. birželio 14 d.
uždraudžiantis pateikti į rinką bet kokiam tikslui produktus, gautus iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, atleidžiantis tokius galvijus nuo tam tikrų Reglamente (EB) Nr. 999/2001 nustatytų kontrolės ir likvidavimo priemonių ir panaikinantis Sprendimą 2005/598/EB
(pranešta dokumentu Nr. C(2007) 2473)
(Tik tekstas anglų kalba yra autentiškas)
(2007/411/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 13 straipsnio 1 dalį ir 13 straipsnio ir 3 dalį,
kadangi:
(1)
2005 m. rugpjūčio 2 d. Komisijos sprendimu, uždraudžiančiu pateikti į rinką bet kokiam tikslui produktus, gautus iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų ir atleidžiančiu tokius galvijus nuo tam tikrų Reglamente (EB) Nr. 999/2001 nustatytų kontrolės ir likvidavimo priemonių (2), draudžiama parduoti bet kokius produktus, kuriuos sudaro arba kuriuose yra medžiagų, gautų iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų. Tačiau taikant leidžiančią nukrypti nuostatą į rinką galima teikti pieną ir odą, skirtą odos gaminiams.
(2)
Reglamento (EB) Nr. 999/2001 13 straipsnio 1 dalyje nustatomos priemonės, taikytinos, kai oficialiai patvirtinami spongiforminės encefalopatijos (GSE) atvejai. Viena iš šių priemonių - nedelsiant visiškai sunaikinti visas galvijų, priklausančių tai pačiai gyvūnų kohortai, kurioje buvo patvirtinta GSE, kūno dalis, įskaitant odą.
(3)
Iki 1996 m. rugpjūčio mėn. galvijų identifikavimo sistema Jungtinėje Karalystėje buvo nepakankama, todėl nebuvo galima patikimai atsekti gyvūnų ir tiksliai identifikuoti kohortas, kuriose nustatyti GSE atvejai. Todėl visi iki 1996 m. rugpjūčio mėn. gimę gyvūnai laikomi kohortos gyvūnais.
(4)
Reglamento (EB) Nr. 999/2001 13 straipsnio 1 dalyje numatyta, kad nukrypdamos nuo reikalavimo visiškai sunaikinti visas kohortos gyvūnų kūno dalis valstybės narės gali taikyti kitas priemones, teikiančias lygiavertę apsaugą, jeigu tokios priemonės buvo patvirtintos taikant komiteto procedūrą.
(5)
2006 m. gegužės 18 d. Europos maisto saugos tarnyba (EMST) pareiškė nuomonę apie GSE riziką, kurią kelia kohortos galvijų oda (3). EMST pripažino, kad odos gaminiai iš kohortos gyvūnų odos kelia nedidelę riziką, jeigu šie gyvūnai buvo paskersti specialioje patalpoje arba laiku atskirti nuo įprastų skerdimo sąlygų, jų odos nedelsiant yra paženklinamos prieš jas vežant tiesiai į perdirbimo įmones ir, be to, jeigu visi rauginti ir nerauginti šalutiniai produktai yra sunaikinami.
(6)
2007 m. kovo 12 d. Jungtinė Karalystė pateikė oficialų protokolą visoms galvijų, gimusių ar išaugintų galvijų iki 1996 m. rugpjūčio 1 d., odoms nukreipti Jungtinėje Karalystėje (4) (toliau - oficialusis protokolas). Šio protokolo įgyvendinimą visiškai prižiūri oficialios institucijos, jis atitinka rekomenduojamas kohortų odų sąlygas, nurodytas 2006 m. gegužės 18 d. pareikštoje EMST nuomonėje.
(7)
Todėl Jungtinei Karalystei reikėtų leisti naudoti galvijų kohortų odas iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų odos gaminiams gaminti.
(8)
Dėl teisinių priežasčių reikia panaikinti Sprendimą 2005/598/EB ir pakeisti jį nauju sprendimu, kuriame būtų pateiktos identiškos nuostatos, išskyrus nuostatas dėl odų.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Jokie produktai, kuriuos sudaro arba kuriuose yra medžiagų, išskyrus pieną, gautų iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, negali būti pateikti į rinką.
2. Bet kurio Jungtinėje Karalystėje iki 1996 m. rugpjūčio 1 d. gimusio ar išauginto galvijo mirties atveju, visos jo kūno dalys yra naikinamos pagal Europos Parlamento ir Tarybos reglamento (EB) Nr. 1774/2002 (5) nuostatas.
3. Nukrypstant nuo Reglamento (EB) Nr. 999/2001 13 straipsnio 1 dalies c punkto 1 ir 2 pastraipose nurodytų nuostatų, odos dirbiniams gaminti galima naudoti galvijų, gimusių ar išaugintų galvijų Jungtinėje Karalystėje iki 1996 m. rugpjūčio 1 d., odą, įskaitant galvijų, minimų Reglamento (EB) Nr. 999/2001 VII priedo 1a skyriaus trečioje pastraipoje, odą. Tokia oda surenkama, vežama ir perdirbama specialiose patvirtintose įmonėse griežtai prižiūrint oficialioms institucijoms pagal kompetentingų institucijų patvirtintą protokolą. Visi šalutiniai produktai, pagaminti iš tokios odos specialiose įmonėse, išskyrus odą, naikinami kaip 1 kategorijos medžiagos pagal Reglamento (EB) Nr. 1774/2002 nuostatas.
2 straipsnis
1. Kai įtariama, kad Jungtinėje Karalystėje iki 1996 m. rugpjūčio 1 d. gimęs ar išaugintas galvijas yra užsikrėtęs užkrečiamąja spongiformine encefalopatija (GSE) arba kai tai oficialiai patvirtinama, Jungtinė Karalystė yra atleidžiama nuo reikalavimų įgyvendinimo:
a)
Reglamento (EB) Nr. 999/2001 12 straipsnio reikalavimo, kad visų kitų tame pačiame ūkyje laikomų galvijų, išskyrus tuos, kurie yra gimę 12 mėnesių laikotarpyje po 1996 m. rugpjūčio 1 d., judėjimas būtų oficialiai apribojamas, kol nebus žinomi klinikinio ir epidemiologinio tyrimo rezultatai;
b)
Reglamento (EB) Nr. 999/2001 13 straipsnio ir to reglamento VII priedo reikalavimo patvirtintais atvejais identifikuoti ir sunaikinti kitus galvijus, nei patvirtintas atvejis.
2. Tačiau pagal Reglamento (EB) Nr. 999/2001 nuostatas identifikuojami, nužudomi ir sunaikinami yra šie gyvūnai:
a)
kai liga patvirtinama galvijų patelėms, visi jų palikuonys, gimę prieš dvejus metus iki arba praėjus dvejiems metams nuo tada, kai pasireiškė ligos pradiniai klinikiniai požymiai;
b)
kai liga patvirtinama galvijams, kurie gimė dvylikos mėnesių laikotarpyje iki 1996 m. rugpjūčio 1 d., visi kohortos galvijai, gimę po 1996 m. liepos 31 d.
3 straipsnis
Sprendimas 2005/598/EB yra panaikinamas.
4 straipsnis
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta Briuselyje, 2007 m. birželio 14 d.